Trollip nou provinsiale leier by ActionSAAthol Trollip. (Foto: Twitter) Athol Trollip is die jongste hoëprofielpolitikus om hom by Herman Mashaba se ActionSA te skaar. Die party het Woensdagoggend aangekondig dat Trollip voortaan die provinsiale voorsitter van ActionSA in die Oos-Kaap sal wees. Trollip is ŉ voormalige voorsitter van die DA se federale raad en ŉ oudburgemeester van die Nelson Mandelabaaimetro. Hy is in die Oos-Kaap gebore en het diep politieke wortels in nie net die politiek nie, maar ook in boerdery. Hy is ook ŉ voormalige lid van die Amathole-distriksraad, was ŉ leier van die opposisie in die Oos-Kaapse wetgewer en was die provinsiale leier van die DA in die Oos-Kaap. “Die aankondiging is een van trots vir ActionSA. Dit verteenwoordig die voortgesette poging om ŉ dieper leierskapspan te bou en ActionSA se handelsmerk te diversifiseer,” sê Herman Mashaba, partyleier. Trollip se betrokkenheid by politiek en die landbou het van hom ŉ bekende gesig in die Oos-Kaap gemaak, waar hy boonop vlot in Engels, Afrikaans en Xhosa met inwoners kan gesels. “Heelwat wat van Athol ŉ bate vir ActionSA en die projek wat ons van stapel stuur maak, kan nie in ŉ résumé saamgevat word nie. Athol is ŉ dapper Suid-Afrikaner vir wie ek dadelik eerbied gehad het. Hy is beginselvas en eerlik en van daardie skaars mense in die politiek wat sê wat hy bedoel en bedoel wat hy sê,” sê Mashaba. Hy sê in hul besprekings voor Trollip by ActionSA aangesluit het, was dit duidelik dat hulle ŉ gemeenskaplike doelwit deel om die ANC in 2024 uit die kussings te lig. “Ons het die waardes en beleid van ActionSA, sowel as ons planne vir die toekoms bespreek, en ons is verheug dat Athol ingekoop het in die bou van die politieke alternatief wat Suid-Afrikaners nodig het.” Trollip volg in die voetspore van onder meer Bongani Baloyi, ŉ voormalige DA-lid burgemeester van die Midvaal-munisipaliteit.